Remišová, Veronika, podpredsedníčka vlády a ministerka investícií, regionálneho rozvoja a informatizácie SR (2021-03-16):
Ďakujem. Ďakujem veľmi pekne. Vážené panie poslankyne, vážení páni poslanci, ďakujem vám aj za podnetné príspevky do rozpravy a faktické, faktické poznámky. Ja by som si tak dovolila v stručnosti v tom záverečnom slove na ne odpovedať. Máte pravdu, že celý proces eurofondov trval veľmi dlho. My sme našli v regionálnom programe, v IROP-ke, jednoducho projekty, ktoré tam stáli nie rok, ale stáli tam tri roky, kde nebola spravená kontrola verejného obstarávania. Samozrejme, že sme prijali manažérske nápravy. Prešiel, IROP-ka prešla, vlastne 1. októbra prešla pod ministerstvo informatizácie, regionálneho rozvoja a investícií, kde v zásade kontrolovali verejné obstarávania dvaja ľudia. To znamená, že bol obrovský počet projektov a tieto verejné obstarávania, ktoré sa tam hromadili, projekty kontrolovali dvaja ľudia, čo je neudržateľné. Takže začali sme špeciálne na verejné obstarávania prijímať ľudí, aby tá kontrola bola rýchlejšia a efektívnejšia, lebo to bol najväčší, aj to, čo povedal pán poslanec Gyimesi, to bol najväčší zádrhel, kde tie projekty stáli. A je pravda, že sa podmienky menili, situácia sa menila, projekt možno bol neaktuálny. Je to veľký problém. Čiže toto sme sa snažili manažérsky zmeniť. Ale zároveň sme zmenili teraz riadiacu príručku, metodiku riadenia, aby ste vedeli, metodika riadenia, to je asi takýto hrubý dokument (ministerka naznačila prstami hrúbku), kde sme, najprv sme to robili v regionálnom programe, v IROP-ke, ktorý sa dotýka najmä miest a obcí, samospráv teda, kde sme odstraňovali nadbytočné kontroly. Pretože tie kontroly boli také, že sa najprv kontrolovalo ex ante, potom sa kontrolovalo pred uzavretím zmluvy, po uzavretí zmluvy, kontroloval to riadiaci orgán, kontroloval to Úrad pre verejné obstarávanie. Často sa stalo, že dva orgány verejnej moci mali iné stanoviská. To znamená, že jeden povedal, že je to v poriadku, a druhý povedal, že to v poriadku nie je, a potom, obec, vysomár sa z toho! A na konci, samozrejme, od certifikačného orgánu prišla korekcia, no. Čiže teraz chceme, zrušili sme niektoré kontroly. Celkovo ten proces v tom regionálnom programe by len týmto opatrením sa mal skrátiť o šesť mesiacov a zrýchliť. Ale v budúcnosti v novom programovom období, teraz sa to už nedá urobiť, plánujeme to, že bude len jeden orgán, ktorý bude kontrolovať verejné obstarávania, a to bude Úrad pre verejné obstarávanie. Samozrejme, tuná čakáme alebo, respektíve treba počkať na novelu zákona o verejnom obstarávaní, tak aby to bolo v súlade, ale chceme, aby Úrad pre verejné obstarávanie bol tým orgánom, ktorý raz keď povie, že je to v poriadku, tak riadiaci orgán už nebude druhý-, tretíkrát hovoriť, že to kontrolovať tak. Samozrejme, to kladie nároky na kontrolu a na štandardy kontroly, lebo tie sú veľmi dôležité v tom procese. Pani poslankyňa Pleštinská hovorila o podobnom modeli ako v Poľsku, čiže dvojkolovom. V Poľsku je taký model, že vlastne sa predschvália projekty a tie, ktoré sú predschválené kvázi, tie idú do financovania, ak splnia nejaké podmienky. Tuto chceme možno ísť ešte ďalej. Momentálne nastavujeme tie procesy, verte mi, že to nie je ľahké. A chceme ísť do schvaľovania integrovaných územných stratégií. To znamená, že pracuje na tom intenzívne aj môj kolega pán štátny tajomník Ledecký. To znamená, že projekty, ktoré sa schvália v radách partnerstva, by následne šli automaticky na financovanie. Ale, samozrejme, je potrebné veľmi dobre nastaviť štandardy, kritériá, aby v tých radách partnerstva sa schvaľovali tie projekty, ktoré spĺňajú požiadavky aj oprávnenosti výdavkov. Ja si myslím, že to je napriek tomu, že to znamená, že robíme úplne nový systém, ktorý tu ešte nebol, to znamená, že projekty budú schvaľované zdola, to by som povedala, že je až paradigmatická zmena, v niečom to bude veľmi ťažké nastaviť. Ale tú hlavnú výhodu vidím v tom, že keď ste hovorili, aj pán kolega hovoril o lavičkách a o rôznych eurofondových projektoch, ktoré zjavne boli nezmyselné. Keď sa vypisovali projekty na centrálnej úrovni, vypisovalo sa, že teraz ideme, obnova, ja neviem, že námestí, hej, tak všetky obce betónovali námestia. A my to práve chceme zmeniť tak, aby si obce, mestá, samospráva, aby si povedali, čo potrebujeme. A zároveň ten veľmi dôležitý prvok bude spolupráca v regiónoch, pretože nie je cieľom teraz, aby si každá obec postavila napríklad svoju rozhľadňu, hej? Ale keď sa spoja obce a celý kraj a povedia si, že pre rozvoj regiónu my postavíme cyklotrasu, vy postavíte rozhľadňu, my obnovíme nejakú kultúrnu pamiatku, toto má zmysel. Takže takýmto spôsobom. Je to, hovorím, je to veľmi ťažká zmena, lebo potrebujete mať veľmi dobré strategické plánovanie, a to odpovedám na otázku, ktorú mal kolega Potocký. Je veľmi potrebné, aby regióny mali silné odborné kapacity, implementačné, odborné a strategické kapacity. Čiže aj na to budeme, použijeme peniaze z eurofondov, aby tie odborné kapacity sme do regiónov dali, čiže aby tam boli tímy ľudí, boli financované tímy ľudí, ktoré, ktorí budú práve pripravovať tieto projekty. Keď mám hovoriť o tom, čo je najväčší problém eurofondov, ale nechcem vás tu unavovať, ale využívam to, že teraz v pléne môžem o tom hovoriť. Najväčší problém eurofondov je nepripravenosť projektov. To znamená, že nápady sú, každý má nejaký nápad, čo by sa z eurofondov mohlo robiť, ale len veľmi málo projektov je v dobrom štádiu pripravenosti. A vidíte to napríklad na tuneli Višňové. Tunel Višňové, to je niekoľkoročný projekt, peniaze na to boli a sú, to treba povedať, že toto nestojí na peniazoch, ten projekt bol zbabraný ale katastrofálnym spôsobom. Momentálne vlastne sa rúca betón, presakuje tam voda a tak ďalej, čiže zbabrané verejné obstarávanie, zbabraný projekt. A toto som povedala ten jeden z tých najväčších projektov, ktorý máme, ale to, následne to platí pre všetky ostatné úrovne. A ja v tomto vidím, že nie je ľahké pripraviť dobrý projekt, že na tie mestá, samosprávy, žiadateľov, že skutočne to vyžaduje mať veľmi dobré plánovacie kapacity, aby boli schopní ten projekt pripraviť a zimplementovať. Teraz sme mali, bol schválený vlastne, alebo návrh, máme návrh, začíname revíziu operačných programov, to len chcem povedať pre tých, ktorí sú aj starostami v samosprávach. Dostali sme vlastne peniaze z REACT-u, 780 miliónov do tohto programového obdobia, ktoré je treba vyčerpať na tri roky, ale to chcem povedať, že je tam jedna veľmi dôležitá položka, a to je predprojektová príprava, kde sme vyčlenili peniaze práve na to, aby sme pripravili veľké projekty do budúceho programového obdobia, aby v zásade sa mohli peniaze začať čerpať, začať čerpať hneď. Čiže všetky vaše podnety, ďakujem vám za ne, veľmi pozorne ich vnímam a momentálne pripravujeme aj do toho nového programového obdobia nový zákon o EŠIF-e, kde sa budeme snažiť ten gold plating eliminovať na najvyššiu možnú mieru, to znamená zjednodušiť, ako sa len dá, tak aby tá korektnosť, hospodárnosť, efektivita výdavkov aj miera kontroly ostali zachované, ale aby sme nedávali povinnosti nad rámec toho, čo od nás požaduje Európska komisia. Lebo treba povedať, že Európska komisia toho požaduje naozaj veľmi veľa pri eurofondoch. Takže ďakujem vám veľmi pekne za podporu a, samozrejme, kedykoľvek som otvorená vašim podnetom smerom k zlepšeniu čerpania implementácie eurofondov. Ďakujem.